
B8‑0121/2015
Rezoluția Parlamentului European referitoare la reînnoirea mandatului Forumului pentru guvernarea internetului

(2015/2526(RSP))
Parlamentul European,

–
având în vedere Rezoluția sa din 23 iunie 2005 referitoare la societatea informațională
, 

–
având în vedere Rezoluția sa din 14 ianuarie 2008 privind cel de-al doilea Forum pentru guvernarea internetului
,

–
având în vedere Declarația de principii și Planul de acțiune ale Summitului Mondial privind Societatea Informațională (WSIS), adoptate la Geneva la 12 decembrie 2003,

–
având în vedere Comunicarea Comisiei intitulată „Către un parteneriat global în societatea informațională: traducerea principiilor de la Geneva în acțiuni” (COM(2004)0480),

–
având în vedere Angajamentul și Agenda de la Tunis pentru societatea informațională, adoptate la 18 noiembrie 2005,

–
având în vedere Comunicarea Comisiei în urma WSIS din 2006 (COM(2006)181),

–
având în vedere Rezoluția sa din 15 iunie 2010 referitoare la Guvernarea internetului: etapele următoare”
,

–
având în vedere declarația reuniunii multilaterale NETmundial din 24 aprilie 2014,

–
având în vedere Comunicarea Comisiei intitulată „Guvernanța și politica în domeniul internetului – Rolul Europei în modelarea viitorului guvernanței internetului”(COM(2014)072);

–
având în vedere declarația comună a delegației UE la Forumul privind guvernarea internetului, organizat în perioada 2-5 septembrie 2014 la Istanbul,

–
având în vedere articolul 123 alineatul (2) din Regulamentul său de procedură,

A.
întrucât internetul reprezintă un spațiu public care favorizează democrația, diversitatea culturală, drepturile omului, inovarea și comerțul și constituie un pilon fundamental al pieței unice digitale;

B.
întrucât scopul Forumului pentru guvernarea internetului (FGI) este de a pune în aplicare mandatul care i-a fost conferit de Summitul Mondial privind Societatea Informațională (WSIS), de a dezbate o gamă largă de chestiuni legate de guvernarea internetului și, atunci când este cazul, de a adresa recomandări comunității internaționale; 

C.
întrucât, la 20 decembrie 2014, Adunarea Generală a ONU a decis să prelungească mandatul FGI pentru încă cinci ani și, în 2015, în cadrul Adunării Generale a ONU se va discuta și se va decide cu privire la o nouă prelungire a mandatului FGI; 

D.
întrucât, în 2005, Parlamentul a trimis o delegație ad-hoc la WSIS și, de atunci, trimite o delegație la fiecare reuniune anuală a FGI, jucând, în cooperare cu Comisia, un rol fundamental în ceea ce privește promovarea valorilor europene și interacțiunea cu organizațiile societății civile și cu reprezentanții parlamentelor naționale prezenți la aceste evenimente;

E.
întrucât, în aprilie 2014, NETmundial - reuniunea multilaterală mondială ad hoc privind viitorul guvernării internetului - a elaborat un set de principii pentru guvernarea internetului și o foaie de parcurs pentru dezvoltarea viitoare a ecosistemului internetului; întrucât, este totuși nevoie ca toate părțile interesate să dispună de un mecanism mai incluziv și mai previzibil; 

F.
întrucât, la 27 noiembrie 2014, miniștrii UE ai transporturilor, telecomunicațiilor și energiei (TTE) au aprobat concluziile Consiliului care subliniază importanța unei poziții europene coordonate cu privire la guvernarea internetului,

1.
consideră că Uniunea Europeană are responsabilitatea de a sprijini FGI și de a se inspira din schimburile care au loc în cadrul acestuia, creând astfel un cadrul pozitiv și concret pentru determinarea viitorului internetului;

2.
subliniază faptul că Parlamentul ar trebui să participe în continuare la viitoarele reuniuni ale FGI cu o delegație substanțială, care să includă reprezentanți ai tuturor grupurilor politice, pentru a contribui în mod eficace la formularea, împreună cu statele membre și cu Comisia, a unei abordări coerente și cuprinzătoare a UE; 

3.
subliniază faptul că și-a asumat un angajament ferm pentru găsirea celui mai bun model de guvernare a internetului; invită Comisia, statele membre și toate părțile interesate să consolideze în continuare guvernarea internetului, făcând ca actorii și procesele la nivel național, regional și internațional să fie favorabili incluziunii, mai transparenți și mai responsabili;

4.
îndeamnă instituțiile UE să contribuie la sporirea participării părților interesate și să sprijine participarea pe picior de egalitate a tuturor organizațiilor;

5.
îndeamnă instituțiile UE implicate să mențină FGI printre prioritățile aflate pe ordinea lor de zi și să continue să sprijine financiar secretariatul FGI, contribuind la dezvoltarea unei organizații independente, eficiente și capabile să își îndeplinească mandatul, precum și la evoluția modelului de guvernare a internetului; 

6.
invită Adunarea Generală a ONU să reînnoiască mandatul FGI, să consolideze resursele sale și să dezvolte în continuare modelul ascendent (bottom-up) de guvernare a internetului pentru a asigura incluziunea, transparența și responsabilitatea;

7.
încredințează Președintelui sarcina de a transmite prezenta rezoluție Comisiei, Consiliului, statelor membre, precum și parlamentelor naționale.

